****

**MONÁD**

ÍRTA:

N. FEKETE PÁLNÉ

sz. SZEGEDY-MASZÁK LEONA

BUDAPEST, 1925

Számítógépes változat: Balla Attila 2021

Legkevesebbet tudunk a Monádról, azért egy páran megkíséreltük tanulmányozni, és én most megpróbálom összes eredményeinket összefoglalva elétek tárni. Amit eddig találtam és megértettem Blavatsky, Besant, Leadbeater könyveiből, s amit láthatatlan tanítóm mondott és mutatott meditációban.

 Leadbeater azt mondja, hogy a legkevesebb értesülésünk lehet a Monádról, mert még egyikünk sem volt képes oda emelkedni, ahol a Monád eredeti fényében, teljességében ragyog. Csak ha már leszállt egy-két plánummal lejjebb, csak akkor bírjuk percipiálni. De mivel a leszállással mindig veszít, azért, amit meg bírunk látni, mindig csak töredék, töredékének töredéke.

 Legyen szabad előkészítőnek előbb a magam kontemplációját adni, hogy azután könnyebben érthessük meg az idézett nehéz forrás-munkánkat.

 Én, ha a Monádot keresem, egy óriási napot látok, mely minden irányban szétsugárzik. Azt a sugarát, mely idesüt és lehat az összes régiókon keresztül, bár mindig egy és ugyanaz, - azért Monád, *az Egy,* a neve – azonban máskép nevezzük útjának különböző szakaszain. Amint Napnak nevezzük az égitestet, napnak a levegőn átható sugarat, vagyis a fény és hőhatást, amit észreveszünk belőle, napnak a földre esett fényfoltot, napnak a kémiai hatást, amely kihajtja a földből az ibolyát, - egyaránt napnak, úgy a Monád *egy* az Abszolút örök elérhetetlen lényével, mint annak kisugárzása; *egy* a szférákon áthaladó fejlesztő hatása, mint a levegőre ható hő és fény a sugárban; *egy*, mint az embert éltető lélek és az erő, mely a testet építi. „A Monád a kisugárzás”, mondja tanítóm – „hogyan választod el a napsugarakat egymástól, hogyan számozod meg őket, amint folyton áradnak térben és időben, mint elválaszthatatlan egység?” A S. D.[[1]](#footnote-1) ezt mondja (370. 1.): „A monádok nem elkülönített, korlátolt és feltételes princípiumok, hanem az egy, egyetemes, abszolút Princípium sugarai.” „A Monád a homogén szikra, amely sok millió sugárban árad az elsődleges Hétből. A nem teremtett sugárból áradó szikra – misztérium.” („Nem teremtett” szerintem azt jelenti, hogy része, mintegy valóságos élő tagja az Abszolútnak).

 A Sugár több közvetett Nagyhatalmon keresztül halad útjában, mint a Szoláris Logosz, Planetáris Logosz, stb. A Monád mint olyan az Ádi-régióban gyökerezik s az Anupadakán székel, azért Leadbeater a monádi plánumnak nevezi a paranirvánai régiót. Sugarát függélyes vonalnak képzelve, ezen régióban Monád a neve, az Atma-Buddhi-Manasz szakaszán Egó, a Manasz-Kámain lélek, a Manasz-Káma-Fizikain pedig személyiség.

 Megkísérlem kontemplálni alulról fölfelé nézve az egészet, mintha egy szemembe sütő sugár mentén néznék vissza eredete felé. Azt látom, mintha egy centrumba ömlenének a sugarak, azonban csodás, elmagyarázhatatlan módon mind parallel marad, noha perifériáról centrumba halad. Onnan beljebb halad egy nagyobb napba, abból egy még nagyobba, amig elkáprázva nem bírom tovább követni. Mind találkozik és mégis parallel marad. Mintha azt ábrázolná, hogy mind megőrzi egyéniségét minden nagyobb felfokozódáson át. Minden sugár visz vissza a centrumba színeket, eredményeket, tapasztalatokat, gazdagítva és potenciálva azt, és ez így megy tovább-tovább. Mintha a Monád gyarapodásával a Logosz fejlődését is szolgálná. A centrumból újra lehatnak a sugarak a mi világunkig. Folytonos ide-oda áradás ez, amely folyton visz és hoz fel-le, oda-vissza életet és életeredményt. És mintha sok ismeretlen világban is, minden irányban a sugarak végtelen sokaságának ez az áradása ide-oda járna. Ezt a lüktetést látom végtelen nagyban és kicsinyben. Ez percepciónk körének alsó pólusán a fény, hő, hang, stb. rezgése, majd a ki és belélegzés, szívverés, apály-dagály, éj-nap és évszakok. Azontúl pedig Bráhma napja és éjszakája, mert a végtelenig látom fokozódni nagyban és kicsinyben is, a láthatatlan apró rezgésekig.

 Kontemplációmnak még egy másik képe is van. Úgy látom, mintha óriási kinematográf[[2]](#footnote-2) vászna volna itt lent a látható világ. Rajta a vetület az ember és az élet. A kino lámpája, fénye a Monád. Sugara, akciója, hatása, életimpulzusa vetül a régiók filmjein keresztül a vászonra. Minden régió egy szint, egy darab kontúrt tart a sugár elé. Mintha például a felsőbb filmen csak a fej rajza jelennék meg határozottan, a többi bizonytalanul. A lejjebb esőn a szív tájéka, tovább az alsóbban a középrész, végül a láb, amelyen áll. A vászonra az egész alak kerül: az ember. Ez csak egy kis sánta hasonlat. Éppúgy az is, hogy a felső film csak halványan hoz minden színt és hogy alább erősödnek s szétválnak a színek. Mint a háromszínnyomás színes lemezei az adott kontúrra alkalmazva, kombinálva folytatják a képet. A teljes vetület, a ránk nézve egyedül érthető kép, a legalsóbb anyagi világ sűrű konkrét vásznán a legnagyobb illúzió, a Máya, a földi élet. De egyúttal, mint a távcső lencséjében a kép, a nagyobb is benne van a kisebben, úgy tükrözi, reprezentálja az ember a Monádot, a Monád az Istent, a mikrokozmosz a makrokozmoszt. Maga a fizikai világ az ütközőpontja, széttörője a Sugárnak.

 A régiók filmjeit óriási Hierarchiák tartják. Minden régió lévő anyaga egy-egy Hierarchia, amit különböző intelligenciák, különböző képességű erők, különböző sűrűségű anyagok színeznek, rajzolnak, alakítanak folyton. A Titkos Tanítás erről így szól: „Az égi Seregek második Rendje, a Tűz és Éter urai (ami megfelel a Szellemnek és Léleknek), kiknek Légió a nevük, még mindig forma felettiek, de határozottabban „anyagszerűek (szubsztanciálisak).” „Az inkarnálódó monádok prototípusai ők, és az Élet tüzes szelleméből állnak. Rajtuk át halad, mint tiszta napsugár ama Sugár, melyet ők ruháznak fel leendő vehikulumával, az isteni lélekkel (Buddhival). – Ez az én első filmem, amit látok. „A harmadik rend megfelel a Szellem, Lélek és intellektusnak. Neve a Triádok.

 A negyedik rend szubsztanciális.

 Ez a legmagasabb csoport az atomikus formák közt. Az emberi tudatos, spirituális léleknek ez a rend úgyszólván a gyermekszobája. Halhatatlan jiváknak (vagy életegységeknek) nevezik őket és ők alkotják az alattunk álló renden át a hetes seregnek első csoportját, az emberi tudatos, intellektuális lény nagy misztériumát. Az ötödik rend feladata „informálni” az üres állati éterikus formát az emberben, és belőle racionális embert alkotni. Ennyit illusztrációul a régiók különböző szerepének leírására a Titkos Tanításból. A jivákról meg kell még jegyeznünk, hogy a jiva szót a monádra is használják.

 Leadbeater újabban megjelent könyvében, A Monád-ban így folytatja: „Elképzelésünk mindig hiányos lesz a Monádról. A Monád, bármily tökéletlenül hangzik is, Istennek egy töredéke, egy atomja. Mintha az őstűzből kipattanó szikra volna. Azonban a szikra hasonlatát nem lehet, folytatni, mert az rendszerint elhal, míg ez a szikra a tűz képmásává gerjed és visszatér bele.” Én inkább magnak nevezném, mert kinő belőle az egész, mint például a növény magjából a fa, mint egy az Istenség magja. „Amikor nem bírunk már látni, - mondja Leadbeater – hármas arculatában differenciálódva jelenik meg, mint leírhatatlan ragyogású háromszoros Szellem, a Logosz három tulajdonságát kifejező Akarat-, Bölcsesség-, Tevékenységben. Már ekkor más hasonló Monádoktól elütő individuális tulajdonságai látszanak. Első aspektusában nem tud, vagy legalább is nem szokott lejjebb ereszkedni ennél a spirituális szintnél. Azonban a másodikban leszáll a legközelebbi (vagyis intuíciós) világba és mikor abból maga köré vont anyagot, akkor az intuíciónak vagy bölcsességnek nevezzük az emberben. Ezalatt harmadik aspektusában is leszáll a Monád ugyanebbe a régióba, beleköltözik anyagába, formát vesz fel, amelynek még eddig nem adtak nevet irodalmunkban. Utána egy fokkal lejjebb jön és magára veszi annak állagát is, és akkor az ember intellektusának nevezzük. „Olvasva ezt, úgy gondolom, hogy ez természetes is. Mert ha az első aspektus az Akarat megnyilvánul, ennek valami módon kell történnie, tehát a Bölcseség tulajdonságával fog megnyilatkozni. Viszont a leszállás maga is cselekedet, tehát elkerülhetetlen, mint harmadik aspektus. Aminthogy a Nap se száll le az égről, csak lesüt. De azt kérdem, ha a fény nem talál étert, levegőt, amit fölmelegítsen (ellenállást-súrlódást), valamit, amit megvilágítson, tud-e világítani? Meglátszik-e, hogy fény? Madách Ádámja is azt kérdi, hogy „mi a sugár, ha szín nem fogja fel?”

 Leadbeater egymás mellé tett körökkel OOO ábrázolja a Monád három aspektusát, azonban úgy vélem, hogy szuggesztívebb őket egymásban gondolni el, hogy azáltal egy egységben kifejezett hármasság kölcsönös áthatása legyen jelképezve.

 Besant a kezdetnek ezt a fázisát így tárgyalja: „A Monád az isteni életnek egy töredéke, melyet individuális egyeddé választ el a legritkább anyaghártya, oly ritka, hogy bár különálló alakot ad mindegyiknek, még sem akadályozza legkevésbbé sem a szabad közlekedést az ekképpen elkülönített élettöredékek közt. A monádok élete ilyenformán az első Logoszból való, azért öntudatuk hármas megnyilatkoztatásban él: Akarat, Bölcsesség, Tevékenységben. Ezen élet a második plánumon ölt alakot, mint Fiak. Az Atya fiai, úgy mint a második Logosz, azonban ifjabb fiak, akik még nem képesek saját anyaguknál sűrűbb anyagra hatni, míg Ő – az evolúció egész korszakaival háta mögött – már készen áll hatalmának gyakorlására. „Sok testvér közt Elsőszülött” (Pál, róm. Lev. VIII. 29).

 A Monádnak ezt a tehetetlenségét a magánál sűrűbb anyaggal szemben úgy képzelhetjük talán, mint a fogaskereket, amely finomabb fogaival nem képes egy nagyobb fogazatú sínbe kapaszkodni. Ezért: „Itt maradnak, nem lévén alkalmasságuk, amelyben kifejezhetnék magukat, várva a napot, amely „az Isten Fiainak manifesztációja” (Ugyanott, 19). Ott maradnak addig, amíg a Harmadik Logosz megkezdi külső munkáját, az objektív univerzum alakítását. Életét anyagba önti, hogy megalkossa a fonalát, amelyből a monádok felruházásához szükséges szövetek készülnek.”

 A Monád leszállása a matéria világába és így egész evolúciója azért történik, hogy álló (statikus) állapotából, amelyben isteni képességeinek csak lehetőségeit hordja magában, kifejlessze, érvényesítse a dinamikus, működő Isten mindenhatóságává. Ezt ábrázolja a Biblia paradicsomi jelenete: „Legyünk tudók, mint Isten.” A Monád a maga régiójában mindentudó, mindenütt jelenvaló, de az alacsonyabbakon öntudatlan, érzéketlen s ezért történik az anyagba merülés, amit a biblia az ember bukásának (Pistis Sophia) és a tudás almájának nevez. Ezt a nagy tényt félremagyarázták, azért amiért belehozza a lelket a múló testbe, a fájdalom és halál birodalmába és utólag bűnnek minősítették. Ez a felelet a kezdő teozófusnak arra a kérdésére, hogy miért jön le a tökéletességből a tökéletlenségbe, a tisztaságból a bűnbe. Hogy megismerhesse s ezáltal uralkodjék rajta, minden régió állagából kisajátít és magára vesz egy részt. Ezzel tanul meg együttérezni és öntudatra jutni a régiók anyagában. Mint a gyermek még a kényelmes atyai házból is kivágyik a világba, hogy megismerje és a világban élve tanuljon élni. A Monádok az Atyában, az első Logoszban, benne élnek és az Ő akarata él bennük. Az Ő sokasodási vágyát viszik ki. Ők is akarnak kiválni, önálló életet kezdeni. Mint sejtcsírák élnek az Ő testében és ki akarnak kelni. Azt hiszem, hogy a biofor életcsírák maguktól ütik fel fejüket az atyai matériában. Mintha az atya vágya nem egészen spontán volna, hanem a szaporodás akarna létrejönni. Ugyanez a gondolat van a Vishnu Puranában, mikor Brahmáról azt mondja, hogy a ciklusok kezdetén „erőt vesz rajta a vágy, a teremtő erő és ösztönzi Őt a megteremtendőnek a potenciálja.”

 Mihelyt az ember lázad, a teremtést okolja. Én is háborúban vagyok az anyaggal, mert nem vagyok ura, szenvedek tőle, azért hibáztatom. Mikor egyszer nagyon elégedetlen voltam a földi nehézségek miatt, tanítóm ezt mondta: „Értsd meg, hogy mikor az Isten a teremtés reggelén felébred, éppúgy folytatja, mint te is reggel az előző nap munkáját. Folytatja. Az anyagi világ minéműségében része van a monádoknak, és így neked is. „Tudjuk például, hogy a betegség nem az Isten terve, hanem az emberiség bűneinek, visszaéléseinek következménye, úgyszólván az ember kontárkodása.”

 Sohasem lehet eléggé hangsúlyozni az elégedetlen embernek, hogy minden Monád csakis saját akaratából szállt le. A teremtés nem isteni önkény, a földi lét mindnyájunk akarata. „Az Élet szüntelen Akarata, amelyet a természetben mindenütt látunk, amint az élet teljesebb manifesztációjára törekszik. A mag, amely földbe temetve feltör a fényhez. A bimbófakadás, mely virágot tár a nap sugarába. A kis csibe, amint kitör a tojáshéjból. Az élet mindenütt keresi kifejlését, minden erő érvényesülni akar. Nézd a festőt, a szobrászt és költőt, mint forrong benne a teremtő géniusz! Az alkotás gyönyöre isteni öröm. Ez is a mindenütt jelenlévő örök élet természete. Ugyanaz a Teremtőben, a géniuszban és a tiszavirágban. Mind élvezi a „létezés édes örömét”, és akkor érzi igazán, hogy él, ha alkotásban termékenyül (A Besant: A Study in consciousness). „Azok a monádok, akik részt kérnek ennek az univerzumnak a munkájából, hogy urai legyenek és maguk is teremtsenek, belépnek életébe és Istenné fejlődnek benne, új élet Forrásává.” (Ugyanott).

 „Akik nem akarnak az anyag uraivá és teremtőkké válni, megmaradnak sztatikus üdvösségükben. Kizárva az univerzumból, nem tudva róla semmit.” (Ugyanott).

 Akik lejönnek, azok az Első Logosz életéből átmennek a Másodikéba s ezután már ennek az élete hozza és élteti őket, mint az embriót az anya élete. Az Ő védő gyámolítása az, amely képessé teszi, hogy megismerkedjen a sűrűbb világokkal. S amíg a Második Logosz az alsóbb régiókban nem fejezte be az első leáradás (Harmadik Logosz) által létrehozott anyagból a formaépítés szervező művét, addig a Jivatma várni kénytelen. Így hívják a Monád reflexét, az első Triádot, a Spirituális embert. Természete a Monádéval azonos, de e kevéssé szubtilis régiókban fátyolozott lehet benne annak ereje. Ezért most még csak a gyermek fogamzás utáni állapotához hasonlítható. Így is életének első idejében magamagával teljesen tehetetlen, gyámoltalan. Még nem tud atomi finom fátyolánál durvább burokban járni. Önálló tevékenységre még nem képes és a kezdődő élet visszhangját csak a Második Logosz életáramának melege tudja felkelteni.

 Ennek a vezetése alatt minden jivatmából egy-egy buddhikus anyagba vont aranyszínű életszálacska indul meg és egymás után köti magához a három alsó egy-egy atomját, hogy az evolúció hosszú szakaszaiban eszméletének egységei maradjanak az anyag világában. A permanens atomokat a Monád választja, de a Jivatmához a Második Logosz udvarának nagy csapata fűzi. Ők a Fénylők, Dévák, Angyalok, Elementálok, Természeti szellemek, Tündérek, Gnómok, előző evolúció kincsesházának különböző fokú intelligenciái, a Második Logosz akaratának végrehajtói.

 A Monád szétválása és leáradása hét sugárban történik a három logoszi aspektus kombinációja szerint. Ugyancsak hét típusa van az anyagnak, aszerint, hogy hármas alaptulajdonsága közül melyik van túlsúlyban a másik kettő fölött.

 A permanens atomok, mint központ körül, a Fénylők az elementál-esszencia anyagát vonják össze, s ezzel kezdetét veszi a formaépítés és az eszmélet ébredése az alacsonyabb létrégiókban. Mert a permanens atomok a körülöttük létesülő és változó formák vibrációira meg-megrezdülve, lassan-lassan ébresztik a beléjük zárt tudatot, önmagukban pedig bizonyos tulajdonságokat fejlesztenek. Így létesül a spirituális Triád alsó reflexe, a permanens triád és ezzel véget ér az előkészítés első része, az involúció.

 Csoportléleknek nevezi Besant a Második Logosz tápláló és dajkáló munkáját, amely az ásvány-, növény-, és állatvilágon át a permanens triádok hét nagy áramát folytonos differenciálódásukkal az individualizáció fokáig vezeti. Csak amikor a test az alacsony régiókban már felépült és a kauzális vehikulum kész, akkor történik meg a harmadik leáradás és akkor kezd a Monád a Második Logosztól független életet. Addig azonban saját világában folytatja magasabbrendű létét. Ezért hasonlít a Monád evolúciója az univerzumban a gyermek állapotához. Ő sem képes a jelzett időpontig lehatni, mint ahogy az inkarnálódó lélek sem igen tud hatni az embrióra, sőt egészen csak hétéves korában tudja elfoglalni. (Csak lassan közeledik hozzá, amit az agytudat növekedése jelez.)

 Maga az ásvány-, növény- és alacsonyabb állatország mintha nem szorosan a Monád, hanem a Föld fejlődéséhez tartoznék. A Jivatma pedig csupán részt vesz benne, felhasználja és igy hamarabb éri el az emberi fokot.

 A hét sugár, mint főtípus, az öntudat háromságának számtalan kombinációja folytán folyton oszlik, s ezek a hosszú fejlődés sokszerű tapasztalatai következtében ismét egészen az egyedig differenciálódnak. Ezzel karöltve jár az asztrális és mentális tudat fizikai végrehajtójának, az idegrendszernek a teljes felépítése is. A Második Logosznak a csoportlélekben megnyilvánult gyámolító szerepe azonban még most sem szűnik meg, hanem megalkotja a vázát a kauzális testnek, hogy tartálya legyen az Első Logosz leáradó életének, a harmadik Élethullámnak. Az aranyszínű életfonál, a Szutratma vagy Monád sugara az, amelyen át történik ez a leáradás, amely az összeköttetést a Monád és alsó reprezentásai közt erősebbé teszi. „A fonál a Csendes Figyelő és árnyéka közt mind erősebb és ragyogóbb lesz.” (S. D. 285. 1.). E leáradás forgószele a kauzális testet teremti meg, s ezzel kész az eszköz, amellyel a Spirituális Triád a vezetést átvegye. Ez felel meg a gyermek születésének. Az Egó azonban a gyermektestben is küzd, hogy kifejezze magát, s a gyermeken nem látszik meg, ki lakik benne. Sőt még a felnőtt ember sem képes kifejezni az Egó minden oldalát egy életben. Így a személy annak csak mintegy lenyújtott keze, amelyről nem tudjuk megítélni magát az embert.

 Az anyag meghódítása az emberi fejlődés külső eredménye. Ezt először abból a hatásból látjuk, amelyet a Spirituális Triád gyakorol permanens atomjaira. A leáradó Második Logosz élete az anyag parányainak külső felületét halványan jelöli ki a spirillák számára, melyeket a Triád lassan megalkot és a Monád erejével éltet. Minden életkör alatt egy ilyen spirilla létesül, s a negyediktől kezdve a Monád energiája már nemcsak a permanens egységek, hanem a köréjük vont test anyagát is fejleszteni kezdi. Ez természetesen csak időleges, mert a test életével az anyag is szétoszlik, de a fejlesztő hatás eredménye megmarad, s az atomok egy más Monád alsó testeinek felépítésében az előbbinél már tevékenyebb részt vehetnek. Ekkor már könnyebben fogják fel az új életáramot vagy pránát és pedig minden spirilla a maga régiójában. Tehát az első a sűrű fizikai, a második az éteri, a harmadik a kámai, a negyedik pedig a káma-manaszi pránát. Mindegyik egy-egy fokot jelez az eszmélet terjedésében. Amikor az ember elhagyja a fejlődés rendes menetét és az ösvényre lép, az ötödik spirillát is éltetni kezdi. Feladata nehéz, mert az emberiség, s így ő maga is fejletlenebb anyagban él.

 „Az okkultizmus azt tanítja, hogy életelvünk, pránánk életatomjai sohasem vesznek el teljesen az egyén halálával. Azok az atomok, amelyeket legjobban átjárt az életprincípium (amely független, örökös, tudatos tényező), részben atyáról fiúra származnak át öröklődés révén, részben újra összevonzatnak, hogy ugyanazon Monád újabb inkarnációinak éltető princípiumai legyenek. Mert amint az individuális lélek mindig ugyanaz, úgy alacsonyabb princípiumainak (mint a test és éterikus másának) atomjai affinitás (rokonság) és karmikus törvény révén ismét ugyanazon egyéniséghez vonzódnak a különböző testek sorozatában. Ezen atomok kollektív aggregációi[[3]](#footnote-3) alkotják naprendszerünk anima mundiját[[4]](#footnote-4), a mi kis univerzumunk lelkét, melynek minden atomja egy lélek, egy Monád. Egy kis univerzum, melynek eszmélete, tudata, tehát emlékezése is van.”

 A monádok testeinek felépítése, az emberfajok fejlődése, lépést tart a glóbuszok evolúciójával, mert a föld is testet ölt, midőn láncnak nevezett hét állapota, vagy hét globusza változatain áthalad az összes benne és rajta élőkkel. Úgy a glóbuszok, mint életköreik az elsőtől a negyedikig a fokozatos sűrűsödés állapotába mennek. A negyedik a súlypont, (az emelő forgási pontja), ez a mi földünk (az előző láncban a hold). Itt a sűrűsödés tetőfokát éri el, az anyag megállapodik, megszilárdul. A három utolsón feloldódik, ritkul spiritualizálódik minden.

 Az élethullámok magukkal viszik a monádok seregeit egyik gömbről a másikra. Szintén hét osztályra oszlanak. De a hetedik csak akkor érkezik egy glóbuszra, amikor az első éppen elhagyja és átlép a következőre. A gömb élete a nappal, a kettő közti pihenés állapota az éjszaka. Aszerint, hogy milyen rendszerekről van szó, megkülönböztetünk planétai, szoláris és univerzális éjszakákat. A negyedik életkörben az emberország ajtaja bezárul. S így azok a monádok, amelyek ekkor még nem érték el az ember színvonalát, visszamaradnak.

 A S. D. a monádok seregét három fő csoportra osztja:

 Az elsőrendű legfejlettebb monádok, akik az első Életkörben az ásvány, növény és állatország hármas ciklusát megjárják a legéteribb, hártyaszerű, rudimentáris[[5]](#footnote-5) állapotban azért, hogy magukra öltsék és asszimilálják az újonnan alakult világ természetét. Ők vezetik és képviselik az emberi elemet a második és harmadik körben és végül a negyedik életkör elején evolválják úgynevezett árnyékaikat azok számára, akik utánuk következnek.

 A második fő csoport azokból áll, akik elsőnek érik el az emberi állapotot a negyedfél kör alatt és emberekké válnak.

 A harmadik azon monádok csoportja, akik elmaradtak és nem is érik el az emberi fokot, hanem meg kell várniuk a következő napot.

 Az anyagi és anyagtalan élet nappalait és éjszakáit járja minden monád.

 „Sem angyal, sem ember, semmiféle lény sem érheti el a Nirvána állapotát, vagyis abszolút tökéletességet másképp, mint Eonok szenvedése és a jó és gonosz ismeretén át. Különben a jó érthetetlen maradna. Mert az univerzumban nem élhet oly kiváltságos lény, mint a nyugati vallás angyala. Az Istennek teremtett Istennek semmi saját érdeme nem volna abban, hogy Isten. Oly lények, akik tökéletesek csupán egy bennük inherens, speciálisan szeplőtlen természet erején, örök igaztalanságnak és mindenütt jelenvaló bűnnek volnának szimbólumai, szemben a küzdő és szenvedő emberiséggel, sőt még az alsóbbrendű teremtéssel szemben is. Ez anomália és lehetetlenség volna a természetben.” (S. D.)

 Ismét előveszem a S.D.-t, Blavatsky és a Bölcsesség Mestereinek e ragyogó fényszóróját, s áhítattal, hálával áldva nevüket, keresem e bámulatos gazdagságban a Monádra vetett fénykévéket.

 „Pilgrimnek, zarándoknak nevezik a Monádot, (vagy öntudategységet) inkarnációinak ciklusában. Ez az egyetlen örökös, halhatatlan princípium bennünk, lévén elválaszthatatlan része a Világszellemnek. Fohát köti össze a lélekkel és e kettő együtt adja az emberekben a Monádot és a természetben az első kapcsot a manifesztált és az örökös feltétlen közt.” (S. D.13. o.)

 „Amint milliárd fényes szikra táncol az óceán vizén, melyet egy hold ragyog be, úgy táncolnak a múló személyiségeink, a halhatatlan Monád-Egó illanó, múló burkai az illúzió hullámain. Addig tűnnek fel, addig maradnak, mint holdsugár-szórta szikrák., amíg az éj királynéja fényét az élet folyóvizeire hinti – egy-egy életciklusig és eltűnnek, stb.” (S. D.130)

 „A Kabbala jól ismert tétele: A kő növénnyé lesz, (a Dzyan – Stanza magasabbról kezdi így: a lehelet lesz kővé), a növény állattá, az állat emberré, az ember szellemmé, a szellem Istenné.” „A szikra” (vagy a lehelet), élteti sorban a természet összes országait (mint monádi esszencia, nem pedig mint individuális Monád vagy életegység) az első, amit az evolúció törvénye levetít az anyag legalsóbb formájába, az ásványba. Miután hétszer körül fordult a körben (jobban mondva abban, ami kő vagy érc lesz a negyedik életkörben), kiemelkedik belőle mondjuk, mint moszat. Onnan a növényanyag többi fokozatán át abba, amit állati anyagnak neveznek. Ezután éri el az állati élet azon fokát, amely csírája a későbbi embertestnek. Mindez egészen a harmadik életkörig, mint anyag formátlan, mint értelem érzéketlen. Mert a Monád, vagy életegység önmagában még szellemnek sem nevezhető. Csupán egy sugár, egy lehelet az Abszolútból, azaz inkább a föltétlen létből, és az abszolút egyneműség semmiféle vonatkozásban sem állván a föltételes és viszonylagos végességhez, öntudatlan a mi plánumunkon. Azért a Monádnak szüksége van a leendő emberi alakhoz szükséges anyagon kívül még: a) egy spirituális mintára vagy prototípusra, amely szerint alakulhat az anyag, b) és egy értelmes öntudatra, mely fejlődését és haladását vezesse, ami pedig hiányzik még az élő, de érzéketlen, értelmetlen anyagból és homogén Monádból. Csakis amikor a potenciális androgin (kettősnemű lehetőségű) ember kettévált férfivé és nővé, akkor kapja meg a tudatos, racionális egyéni lelket, az értelmet és érzelmet és hogy ezt megkaphassa, ennie kell a tudás gyümölcséből, a jó és gonosz fájáról. Hogyan érheti el ezt? Az okkult tanítás úgy szól, hogy mialatt a Monád lefelé halad az anyagba, az alsóbb teremtőszellemek fejlődnek vele egy magasabb szellem plánumon és szintén leszállnak relative az anyagba az ő saját eszméleti szférájukon, míg egy ponton találkoznak az inkarnálódó érzéketlen Monáddal. Összevegyítve a két potenciált, szellemet és anyagot, a kettő egyesülése adja a tökéletes embert, aki földi szimbóluma az Égi Embernek a Térben. Bár eredetileg egy és ugyanaz mind a kettő, szellem is, anyag is, mihelyt a különbözés régiójába érnek, ellenkező irányban indítják fejlődésüket: a szellem fokonként süllyed az anyagba, az anyag fölfelé emelkedik eredeti állapota, a tiszta spirituális szubsztancia felé. Mindkettő elválaszthatatlan, mégis állandóan el vannak választva. A fizikai plánumon a polaritásban két hasonló pólus mindig taszítja egymást, míg a pozitív és negatív kölcsönösen vonzódik. Így áll szemben egymással a szellem és azt anyag. Ugyancsak a lényegnek két pólusa, az univerzum alapelve.” (S. D. 131-133. o.)

 A szellem és anyag összefüggését világosabban találjuk ugyanott a 284. lapon. „A szellem a 7. plánumon (alulról kezdve a számítást) lévő anyag. Az anyag szellem a ciklusi tevékenységének legalsóbb pontján - és mindkettő illúzió.”

 „Szigorúan véve, nem lehet azt mondani a Monádról, hogy fejlődik vagy halad, vagy hogy bármiképp hatnának rá a körülmények, amelyek közt áthalad. A Monád nem e plánumról, nem e világból való, hanem az Isten szellemének ama sugara, melyre az ember személyisége ráfűződik és így éri el halhatatlanságát. (Tudjuk, hogy a halandónak bele kell olvadnia a halhatatlanba.)” (S. D. 153. o.)

 „A Monád imperszonális és magánvaló Isten (God per se), azonban különválva az értelemtől, nem bírhat tudattal, illetőleg eszmélettel a földi dolgok iránt. Úgy tekintve, mint Egységet, feljebb áll az ember és a Kozmosz legmagasabb princípiumánál, és mint hármasság, a Logosznak egyenes, ragyogó leszármazottja. (Háromszöggel ábrázolják, amelynek alapvonala Mahat, manasz, értelem.) Az ember értelmét az informáló istenek keltik életre, ilyenformán összekötik a Monádot a földdel. „A felsőbb az alsóbb szemével lát a manifesztált világban.” A Szellem vak marad az anyagi szférákban az anyag segítsége nélkül. Épp így a spirituális lélek az értelem nélkül. (Az isteni intelligenciával felruházott én vagy emberi Monád és a csupán ösztönös képességekkel bíró állati monád közti hézagot az V. hierarchia, az értelem fiai, a manaszaputrák töltik be. Ők hozzák le az értelem isteni tüzét, mely a kettőt az öntudatos tapasztalat és szenvedés lángjában egy folyamatos egésszé forrasztja.)” (Ez magyarázza Prométheusz regéjét, a bukott angyalokét és Lucifert.) (S. D. 361. o.)

 Blavatsky szerint senki sem közelítette meg Leibniznél jobban az evolúció általános ezoterikus vonalát. „Ha ezen evolúciót úgy tekintjük, - írja – mint az univerzális és individualizált Monádét és a differenciáció után evolváló energia főbb aspektusait - a tisztán spirituálist, az intellektuálist, a pszichikust és a fizikait – így lehet egy változatlan törvénybe formulázni: a szellem leszállása anyagba megfelel egy fizikai evolúcióba való fölemelkedésnek; aztán újra kiemelkedés az anyagiasság mélyeiből előző állapota felé, a konkrét forma és állag megfelelő szétszóródása mellett, föl egészen a neutrális (zéró) állapotig és azon túl.”

 „Emlékezzék az olvasó Leibniz monádjaira, amelyeknek mindegyike élő tükre az univerzumnak. Minden Monád reflektálja az összes többit. Hasonlítsa ezt a definíciót azon szanszkrit verset, amelyet Sir Willam Jones fordított, amely azt mondja, hogy az isteni értelemnek teremtő forrása sűrű sötét fátyolba rejtőzve, tükröket készített a világ atomjaiból és saját arculatának tükörképét vetítette minden atomra.”

 Az Ezoterikus Katekizmus azt mondja: „A monádok az atomok lelkei; mindakettő az a szövedék, amelybe az istenek öltözködnek, mikor formára van szükség ... az Isten, a Monád és az atom megfelel az emberben a szellem, lélek és testnek.” (S. D. 281. o.).

 „A leszálló íven a szellem lesz mindinkább materiálissá. A közép-ponton az emberben egyensúlyban áll. Fölfelé folyton spiritualizálódik, a 7.-ik fokon a Monád megszabadul az anyag összes tulajdonságaitól, mint az elején, csak földi életeinek tapasztalásai és bölcsessége, úgyszólván aromája marad meg.” (S. D. 378. o.).

 „De nem is ezen negyedik életkörben lévő planétán, hanem a korábbiakban folyt ez az evolúció, amelyben kő, növény és állat volt az ember. Azonban az emberi monád ezalatt is mindig emberi monád (nem úgy, mint Haeckel monádja), és csak akkor szűnik meg az lenni, amikor tökéletesen isteni lesz. „Ember” alatt az isteni Monádot értjük itt, nem a gondolkodó egyedet, még kevésbé annak fizikai testét. Mostani életkörünk elején a Monád az ásványi, növényi és állati fejlődés állapoton csupán a prototípus filmszerű képének alakjában ment át.” (Ezáltal az előbbi fejlődési ciklusokat röviden hasonlókép ismétli, mint ahogy azokat az embrió is átmenetileg jelzi.)

 „Fizikailag, azaz szervezetileg az ásványi monád természetesen különbözik az emberi monádtól, amely se nem fizikai, sem szervezete ki nem fejezhető kémiai szimbólumokban. Azért ásványi monád helyett helyesebb kifejezés, ha úgy mondjuk, hogy az ásványországnak nevezett anyag formájában manifesztálódó Monád. Hasonlóképpen az ember kifejezés is félrevezető, minthogy az első emberi típusok sem alakra, sem természetre nézve nem hasonlítottak a mai emberhez. Hanem például az első életkörben asztrális régióbeli dimenziónélküli képek voltak. Általában az ember szót a gondolkodó egyedre használják.” (S. D. 381. o.)

 „Ami az ember növekedését és fejlődését a tökély felé hajtja, először a Monád, vagyis az, ami öntudatlanul dolgozik benne, önmagában inherens erő által. Másodszor az alsó, személyes én. A Monád az összerővel (Allforce) való azonossága révén mindenható a forma feletti régiókban. A miénken, esszenciája túl tiszta lévén, potenciális marad, azonban egyénileg tétlenül; mint a nap sugarai, bár elősegítik a növény növekedését, még sem választanak ki egy bizonyos növényt, hogy rásüssenek, sem nem követik, ha netalán átültetik. Így van a szellemmel (Atman) is. Hacsak a felsőbb én, vagy Egó nem gravitál napja, a Monád felé, akkor az alsó Egó, vagy személyes én győz mindenben. Mert ez az Egó szertelen önzésében és állati vágyaiban építője a tabernákulumnak, amint Buddha nevezi. Innen a Dzyan-stanza mondása: „a föld szellemei öltöztették és kiterjesztették az árnyékokat, de a nap szellemei öltöztették és kiterjesztették az árnyékokat, de a nap szellemei melegítették azokat.” (S. D. 353.) „A külső embert a földi erők építik, a belső ember fejlődése tisztán spirituális.”

 „A régi iniciáltak szerint a Monád, a Világszellem vagy Élet (Atma), együtt van a spirituális Lélekkel (Buddhi) és a felsőbb értelemmel (Manasz). E hármas: egy és örökös. Minden feltételes, múló élet végén az alsóbb beleolvad a felsőbbe. Tehát a Monádot és múló vehikulumainak változatait zarándoklásainak láncolatán át csakis úgy lehet követni, ha a manifesztált univerzumnak mindannyiszor a kezdetéig nyúlunk vissza. Két létciklus közötti szakaszban elveszíti nevét, amint elveszíti azt a spirituális extázisban, vagy a végső nirvanában. Sankarával szólva: „Midőn a tanítvány, aki elérte az elsődleges öntudatot, az abszolút üdvösséget – amelynek természete az igazság, s amely forma és cselekedet nélküli – elhagyja illúzió-testét, melyet az Atma felöltött, éppúgy, mint a színész leveti a felvett ruhát”, mert Buddhi, a spirituális lélek csupán tükör, amely reflektálja az abszolút üdvösséget, s ez a tükörkép még nem egészen ment a tudatlanságtól; a legfelsőbb Szellem (Atma) egyedül az egy igazi és örök szubsztrátuma (alapja) mindennek, - lényeg és abszolút tudás. Az ezoterikus bölcseletben „az Egy Tanú”-nak hívják, s erre hivatkozik Szent János (János 1,7.) mikor ezt mondja: „A Szellem az, amely bizonyságot tesz, mert a Szellem igazság.” (S. D. 269. o.)

 „A természetben minden dolog végső lényegének alapját képező egység az okkult tudomány fundamentális törvénye. Minden, a csillagtól az ásványi atomig, a leghatalmasabb arkangyaltól a legparányibb ázalagig, úgy a spirituális és intellektuális, mint a fizikai világban. Egy homogén, isteni lényegelv (Substance-Principle) az egyetlen végok. Állagelvnek nevezik, mert állaggá (szubsztanciává) válik a manifesztált univerzum plánumán, amely illúzió, míg ellenben elvnek megmarad a kezdet és végnélküli, absztrakt, látható és láthatatlan térben. Ez a mindenütt jelenlévő Valóság. Személytelen, mivel mindeneket magába zár. (Személytelennek kell lennie, mert a személy körülhatárolt). Személytelensége fundamentális és látensen minden atomban benne van és maga az Univerzum.” (S. D. 162. o.).

 E gondolatmenet folytatása a Monád fogalma. A forma feletti világ tényeire nincs szavunk. Azért az ezoterikus tanokat a régiek allegóriákba és szimbólumokba öltöztették, amelyek az embernek inkább belső képességeire apellálnak. Mindkettő szuggesztió, ha a meditáló belemélyed. Az elmélyedés megszólaltatja bennünk a Monád hangját, amely intuíció. Személyiségünket kell részben elhallgattatni, részben pedig kiszélesíteni, hogy a nagyobb én, az Egó áttörjön rajta. Akkor azután a Monád vezetése is mind elhatározóbb lesz. Ezt a kérdést kutatta Leadbeater és azt találta, hogy az átlagembernél alig szerepel. Csak nagy ritkán szól bele a Monád a személy életébe. Sok ezer ember életét vizsgálva, csak néhánynál találta meg a beavatkozást. A legfeltűnőbb esetet Alcyone 29.-ik élete mutatta, amikor ő Guatama Budha előtt fogadta meg, hogy jövendő életeit a buddhai méltóság elérésének szenteli, hogy az emberiség segítője lehessen. Oly érdekesnek és nagy fontosságúnak találta Leadbeater e kérdést, hogy további kutatásra érdemesítette. Mert feltűnő volt, hogy ezt az ígéretet a személy, aki tette, semmiképpen sem tarthatta meg, tehát a távoli jövőre kötötte le magát. A kutatás meglepő eredménnyel járt. Mert bár Alcyone Egója tele volt lelkesedéssel, azt egy annál még sokkal hatalmasabb erő hatolta át és késztette az ígéretre úgy, hogy ha akart volna is, sem tudott volna neki ellenállni. Ezen a láncszemen tovább keresve azt találta Leadbearter, hogy ez az ösztönző erő félreérthetetlenül a Monádtól indult. A Monád határozott és határozatát átvitte az Egóra. Világos, hogy akarata, melyet az Egón át kifejt, nehézség nélkül fogja személyiségeit önmagával harmóniába hozni.

 Ugyanennek a tüneménynek hasonló példáit látták, amikor a 6.-ik gyökérfaj kezdeteit kutatták. A kaliforniai kolónia jövendő életébe nézve, ott rögtön felismertek néhány jól ismert Egót. Erre felmerült az a kérdés, lehetséges-e biztosra venni, hogy úgy lesz, amint most látják? Hogy senki sem fog letérni, holott szabad akarata van és hogy mindenki, akit most ott látnak, tényleg ott lesz-e, úgy-e, ahogy látják? További vizsgálódás azt mutatta, hogy itt is ugyanaz történt, mint Alcyonénál. Egyes Monádok már feleltek a magasabb autoritások hívására és elhatározták, hogy az őket képviselő személyek részt vesznek a dicső munkában. Éppen ezért a személyek addig semmi olyat nem tehetnek, ami megmásíthatná ennek a határozatnak a kivitelét a közbeeső időben. De azért, hogy ez így van, senki ne higgye, hogy a kényszer kívülről jön, mert ez az ösztönző erő éppen ő maga. Semmi más, mint saját maga nem kötheti az embert növekedésének egyik fokán sem. Amit a Monád határozott, az meg is történik. A személyiségnek pedig az a jó, ha készséggel és örömest enged. Ha felismeri a felölről jövő sugallatot és örömmel hajlik rá. Mert ha nem követi, sok fölösleges szenvedést hoz magára. Mindig az ember maga az, aki dönt. A személy tekintse valóságnak, hogy az Egó ő maga és vegye biztosra, hogy a Monád még inkább ő – az ő végső és legnagyobb kifejezése.

 Mikor odaér, hogy a Monádot saját lényének ismeri, észre fogja venni, hogy a szikra sohasem vált ki a tűzből, hogy a Monád mögött Isten áll. Jelenleg egyelőre tényleg a Monád a mi személyes Istenünk, aki létrehozott bennünket, mint saját lényének megnyilatkozását.

 Tűnődve követem e sugarat. Ismét elkáprázik a szemem. Millió Monád, mind egyéni, mind különböző. Mint a Logosz fényének sugártörése, végtelenül sokszínű, sokszerűsége mind egyben. A végtelen nagynak monumentálisan egységesítő nagyszerűsége itt oly egyszerű, hogy nincs mit mondani róla. Mert az egésznek egyidejűleg, együtt, egyben való jelenléte az Abszolútnak olyan kifejezhetetlen ízét kelti bennem, hogy elhalhat minden szó. Ismét Blavatsky fejezi ki: „Az igazság egész lényegét nem írhatja le egy toll sem, még az idő nagy krónikás Angyaláé sem, (recording angel), hacsak az ember meg nem hallja hangját saját szívének szentélyében, isteni intuíciójának legtitkosabb mélyén.”

 Lelkem mélyén az Abszolútnak valamelyes sejtelmes hangulata visszhangzik, és itt csak csend az illő hódolatnyilvánítás. „Egyedül csak az örök elérhetetlen ok méltó arra, hogy szentélyt és oltárt állítsunk neki szívünk legszentebb szűz talajának mélyén. A láthatatlan, megfoghatatlan, megnevezhetetlen, akiről csak spirituális öntudatunkban a csend hangja szól. Akik imádni akarják, egyetlen közbenjárónak lelküket küldjék; papjaiknak egyedül jócselekedeteiket tegyék meg; egyetlen látható, objektív szertartási áldozatul csupán bűnös vágyaikat hozzák; úgy boruljanak le lelkük megszentelt csendes magányában az Örök Jelenlét előtt.” (S. D. 166. o.)

1. H.P.Blavatsky: Secret Doctrine, azaz a Titkos Tanítás rövidítése. A szöveg készültekor még nem volt meg a teljes magyar fordítás. [↑](#footnote-ref-1)
2. mozgóképeket készítő vagy vetítő szerkezet [↑](#footnote-ref-2)
3. összekapcsolás, összegyűjtés, egésszé egyesülés [↑](#footnote-ref-3)
4. világszellem [↑](#footnote-ref-4)
5. kezdetleges, fejletlen [↑](#footnote-ref-5)